Γ.Σ. Χαρίλαος Τρικούπης Μεσολογγίου

Ο Γυμναστικός Σύλλογος Χαρίλαος Τρικούπης Μεσολογγίου είναι ελληνικό αθλητικό σωματείο που δραστηριοποιείται στην πόλη του Μεσολογγίου, στην Αιτωλοακαρνανία. Επίσημο έτος ίδρυσης του είναι το 1955 και οι αθλητές του αγωνίζονται με χρώματα το μπλε, το κόκκινο και το λευκό. Στο έμβλημά του απεικονίζεται η προτομή του Μεσολογγίτη διπλωμάτη, πολιτικού και Πρωθυπουργού της Ελλάδας, Χαρίλαου Τρικούπη.

Διατηρεί τμήματα καλαθοσφαίρισης και πετοσφαίρισης για αθλητές και αθλήτριες όλων των ηλικιακών ομάδων. Διαθέτει επίσης τμήματα υποδομών στίβου και ενόργανης γυμναστικής.

Ιστορική αναδρομή 
Η ιστορία του συλλόγου ξεκινά από ανθρώπους που αποτύπωσαν τη θέλησή τους για προσφορά στα κοινωνικά δρώμενα με το καταστατικό της 12ης Νοεμβρίου 1955.

Αυτοί οι άνθρωποι ήταν ο Γεράσιμος Τζάνος, ο Χριστόφορος Σιάμος, ο Ζαφείρης Σταθής, ο Γιώργος Ρουκωτάς, ο Νικόλαος Βούλγαρης, ο Γιώργος Φραγκόπουλος, ο Φώτης Παπαθανασίου, ο Νικόλαος Δρακόπουλος, και ο Βασίλειος Παπαθεοδώρου. Καθοριστική και η συμβολή της Χρησυίδας Κίτσου που βοηθά οικονομικά το σύλλογο στα πρώτα του βήματα.

Μετά από 60 χρόνια ζωής διατηρεί 7 αγωνιστικά τμήματα στο μπάσκετ (Προ-Μίνι, Μίνι, Παιδικό, Κορασίδες, Εφηβικό, Αντρικό, Β’ Ομάδα Νέων) ενώ επιπλέον διαθέτει Ακαδημίες εκμάθησης του αθλήματος επανδρωμένες με 100 μικρούς αθλητές και αθλήτριες. Ταυτόχρονα, από τη φετινή χρονιά εγκαινίασε δυο νέα Τμήματα, αυτό της Ενόργανης και αυτό του Στίβου.

Τμήμα καλαθοσφαίρισης 

Το τμήμα ανδρικής καλαθοσφαίρισης ξεκίνησε να λειτουργεί το 1959. Αγωνίζεται στην Α2 Εθνική Κατηγορία, στην οποία προήχθη από την Γ΄ Εθνική κατηγορία στη σεζόν 2017-18. Έδρα του είναι το Κλειστό Γυμναστήριο Μεσολογγίου, χωρητικότητας 600 θεατών.

Ο πρώτος αγώνας στην ιστορία του συλλόγου γίνεται στην πόλη του Μεσολογγίου το έτος 1959 με αντίπαλο τον Γ.Σ. Αστακού με τελικό σκορ 46-41 υπέρ του Τρικούπη. Από το 1959 έως το 1971 ο σύλλογός διοργανώνει τουρνουά και συμμετέχει σε φιλικές συναντήσεις. Το 1971 έως το 1982 συμμετέχει στο Περιφερειακό πρωτάθλημα. Το έτος 1982 ως ιδρυτικό μέλος της νεοσύστατης ΕΣΚΑΒΔΕ συμμετέχει στο Πρωτάθλημα της Α΄ Κατηγορίας της. Το έτος 1993 προβιβάζεται στην Γ΄ Εθνική. Εκεί θα παραμείνει για 5 χρόνια (μέχρι το 1998) δίνοντας το στίγμα του ως σταθερή αξία του επαρχιακού μπάσκετ.

Μερικοί από τους σημαντικούς αθλητές του συλλόγου είναι ο διεθνής Δημήτρης Δημακόπουλος, ο Χρήστος Ασημακόπουλος, ο Κώστας  Μιχαλόπουλος, ο Κώστας Παπούλιας, ο Σωτήρης Φαράντος, ο Σπύρος Δεράος, ο Γιώργος Δεράος, ο Χρήστος Θεολόγος, ο Θανάσης Κρεμπούνης, ο Κλεώπας Πετρονικολός, ο Μιχάλης Πετρονικολός.

Περίοδοι σε εθνικές κατηγορίες

Τμήμα στίβου 
Ο σύλλογός αναλαμβάνει από ιδρύσεώς του τη διοργάνωση των Αγώνων Θυσίας και του δρόμου Θυσίας. Μάλιστα το 1960 ορίζεται μετά από γενική συνέλευση και επίσημη έγκριση από τον ΣΕΓΑΣ οι νικητές να χρίζονται Μεσολογγιτονίκες. Τα έπαθλα που έπαιρναν ήταν : α) ένα μετάλλιο που αναπαριστά την εικόνα της εξόδου και β) ένα δίπλωμα που αναπαριστά την ανατίναξη του Καψάλη. Για την κατασκευή των μεταλλίων η Χρησυίδα Κίτσου προκήρυξε διαγωνισμό, νικητής του οποίου ήταν Ιταλός χρυσοχόος από το Λιβόρνο.

Εκτός από τους Αγώνες Θυσίας και το Δρόμο Θυσίας (που πάγια διοργανώνει) αναλαμβάνει τη διοργάνωση αθλητικών συναντήσεων ευρύτερου ενδιαφέροντος που ονομάζονται Μεσολόγγεια και αργότερα Τρικούπεια. Συμμετέχει σε τοπικούς αλλά και Πανελλήνιους αγώνες με ιδιαίτερη επιτυχία καθώς είναι ο δεύτερος σε συγκομιδή μεταλλίων σύλλογος μετά την ΓΕΑ.

Την καλύτερη θέση της ιστορίας του (από τους επίσημους βαθμολογικούς πίνακες του ΣΕΓΑΣ) καταλαμβάνει το έτος 1987 όταν και βρίσκεται στην 53η θέση από 387 συλλόγους πανελληνίως.

Άνθρωποι που συνέδεσαν το όνομά τους με το σύλλογο και έγραψαν χρυσές σελίδες:
 Τάκης Μαντζουράτος – Ταλαντούχος αθλητής και επί 17 χρόνια προπονητής του συλλόγου, θεωρείται ο θεμελιωτής του τμήματος στίβου.
 Μάκης Γιώτης: 1ος στο Πανελλήνιο της Καβάλας στα 200μ, πήρε μεταγραφή για τον ΠΑΟ και στο Πανελλήνιο Πρωτάθλημα του 1989 έκανε Πανελλήνιο ρεκόρ που κρατά μέχρι σήμερα. Προπονητής του συλλόγου σε στίβο και μπάσκετ και υπεύθυνος για μεγάλες διακρίσεις και επιτυχίες.
 Βίκυ Νούλα: 2 φορές πρωταθλήτρια ανοικτού στίβου, 2 φορές πρωταθλήτρια κλειστού στίβου, 3 συμμετοχές σε βαλκανικούς αγώνες, 8 συμμετοχές σε εθνική Ελλάδος
 Κωστούλα Λιαπίκου: 3 φορές πρωταθλήτρια ανοικτού στίβου , 3 φορές ανωμάλου δρόμου, 6 συμμετοχές σε διεθνείς διοργανώσεις
 Επίσης Βλαχογιάννης Χρήστος στον ακοντισμό, Βλαχογιάννης Πάνος στο δέκαθλο, Λυγερού Κατερίνα στη δισκοβολία και τη σφαίρα, Γουβέλης Ηλίας στα 110 και 200 μ, Κούστας Κώστας στα 110 εμπόδια και στο δέκαθλο, Χριστογιάννης Γιώργος στα 1500μ, Κριτάκης Νικολόπουλος στο ακόντιο, Πρεμέτης Γιώργος στα 300μ, Φαϊπέας Νίκος στο δέκαθλο.

Τμήμα πετοσφαίρισης 

Πρώτος αγώνας του συλλόγου το έτος 1961 με αντίπαλο τη ΓΕΑ. Από ιδρύσεως μέχρι και το έτος 1974 διοργανώνει αγώνες και συμμετέχει σε φιλικά τουρνουά. Από το 1974 έως και το 1982 συμμετέχει στο Περιφερειακό Πρωτάθλημα Δυτικής Ελλάδος. Το 1982 έως το 1985 το τμήμα είναι σε αδράνεια, ενώ το 1985-1986 επαναδραστηριοποιείται. Την αγωνιστική περίοδο 1993-1994 είναι στη Γ' Εθνική. Από το 1994 έως το 1999 επιστρέφει στο Περιφερειακό. Το έτος 1999-2000 διαλύεται και συγχωνεύεται με το νεοσύστατο ΑΠΣ Κ. Παλαμά.

Σημαντικοί αθλητές Δημήτρης Παπαθέου, Κώστας Κούστας, Κώστας Σαλούρος, Ρουπάκης Σπύρος, Γιώτης Μάκης.

Από την περίοδο 2017-2018 ο Σύλλογος δημιούργησε ακαδημία πετοσφαίρισης και γυναικείο αγωνιστικό τμήμα. Την σεζόν 2019-2020 το γυναικείο τμήμα θα αγωνιστεί στην Β' Εθνική κατηγορία.

Τμήμα υδατοσφαίρισης 
Το 1969 φτιάχνεται γήπεδο στην αλατιέρα (βοήθησε και η ΑΕΜ σε αυτό αφού προσέφερε δοκάρια και δίχτυα) και συμμετέχει στο Περιφερειακό Πρωτάθλημα χωρίς ιδιαίτερη επιτυχία μέχρι το 1971. Το έτος 1971 προβιβάζεται στην Γ εθνική ενώ από το έτος 1972 έως το έτος 1975 συμμετέχει στο Πρωτάθλημα της Β εθνικής με καλύτερη θέση την 2η το έτος 1972.

Αθλητές που συμμετείχαν σε αυτές τις ομάδες : Τσούτσος Κώστας, Παπαδημητρίου Τάκης, Παπαδημητρίου Γιώργος, Ατσαλάκης Γιάννης, Μούρκας Γιάννης, Ζαρκάδας Κώστας, Σούφρας Γιώργος.

Από το 1975 τα τμήματα κολύμβησης, υδατοσφαίρισης και κωπηλασίας παραχωρούνται στον νεοσύστατο ΝΟΜ.

Τμήμα κολύμβησης 
Στην κολύμβηση από το έτος 1963 έως το έτος 1969 διοργανώνει τα Καψάλεια που είναι κολυμβητικοί αγώνες ενταγμένοι στα πλαίσια της Ναυτικής εβδομάδας. Οι αγώνες γινόντουσαν στο λιμάνι της πόλης και συμμετείχαν και αθλητές από άλλες πόλεις. Επίσης ο σύλλογος συμμετέχει σε όλες τις Πανελλήνιες διοργανώσεις με ιδιαίτερη επιτυχία.

Σημαντικοί άνθρωποι που έγραψαν ιστορία με τις επιδόσεις τους στο Κολυμβητικό τμήμα είναι οι : Κώστας Κοντοκράς, Στάθης Τσούκαλος, Γιώργος Πασίσης, Νίκος Μανθάτης.

Τμήμα κωπηλασίας 
Ο σύλλογος διοργανώνει αγώνες τοπικού ενδιαφέροντος από την ίδρυση του αλλά το τμήμα γνωρίζει μεγάλες δόξες την 5ετία 1970-1975 οπότε και τα πληρώματα του διακρίνονται σε όλες σχεδόν τις Πανελλήνιες διοργανώσεις που συμμετέχουν.

 7η θέση στην τετράκωπο πηδαλιούχο στον Μαραθώνιο Ανοικτής Θαλάσσης (1971)
 3η θέση στην τερττράκωπο πηδαλιούχο στο Πανελλήνιο πρωτάθλημα Ιωαννίνων (1974)
 2η θέση στη δίκωπο στο πανελλήνιο πρωτάθλημα στον Πόρο(1973)
 1η θέση στην δίκωπο στο Πανελλήνιο στην Κέρκυρα (1975)

Σημαντικοί άνθρωποι που έγραψαν ιστορία με τις επιδόσεις τους στο κωπηλατικό Τμήμ: Κανελέτης Αντώνης, Φωκάς Λουκάς, Ηρακλής Παγούρας, Μοσχανδρέου Τάκης, Πεταλιός Γιώργος, Πασίσης Γιώργος, Κανελέτης.

Εξωτερικοί σύνδεσμοι 

 Επίσημη ιστοσελίδα

 
Αθλητικοί σύλλογοι Αιτωλοακαρνανίας
Ελληνικοί σύλλογοι καλαθοσφαίρισης
Ελληνικοί σύλλογοι πετοσφαίρισης
Ελληνικοί σύλλογοι στίβου
Ελληνικοί σύλλογοι ενόργανης γυμναστικής
Ελληνικοί σύλλογοι υδατοσφαίρισης
Ελληνικοί σύλλογοι κολύμβησης
Ελληνικοί σύλλογοι κωπηλασίας
Σωματεία Ε.Σ.ΚΑ.Β.Δ.Ε.
Σωματεία Ε.Σ.ΠΕ.Δ.Ε.
Ιδρύσεις αθλητικών συλλόγων το 1955
Ιδρύσεις ομάδων καλαθοσφαίρισης το 1959